Uniunea Europeană.

Configuraţia viitoarei construcţii comunitare.

Puncte de vedere şi opinii ale unor lideri europeni

 

1. Consideraţii preliminare

Uniunea Europeană a suferit o metamorfoză treptată în cei 50 de ani de existenţă.

Odată cu noul impuls dat schimbărilor arhitecturale ale construcţiei comunitare de căderea Zidului Berlinului şi de decizia de extindere către statele din estul şi sud-estul Europei, au fost exprimate de către liderii europeni, de-a lungul timpului, mai multe opinii în legătură cu modelul la care ar trebui să ajungă Europa Unită. Astfel, acest model arhitectural şi instituţional, ar trebui, în opinia celor mai mulţi lideri europeni, să asigure mai mult decât securitatea şi prosperitatea celor 500 de milioane de cetăţeni ai Uniunii, fiind necesară extinderea palierelor de probleme abordate de politicile Uniunii şi la aspecte legate de interdependenţa dintre autoritatea naţională şi sistemul comunitar integrat. 

Pe măsură ce dezbaterile privind extinderea succesivă a Uniunii, precum şi transformarea acestor dezbateri în fapte au devenit concrete şi pragmatice (acestea fiind materializate în prezent în tratate şi documente programatice ce prefigurează liniile generale în care Uniunea, în ansamblul ei, îşi desfăşoară acţiunile), oficiali europeni au descris fizionomia Uniunii Europene în condiţiile extinderii procesului de integrare. Dimensiunea geografică, pragmatismul politic, accentuarea diversităţii multor aspecte într-un spaţiu comun au condus, gradual, la redefinirea acestui spaţiu comun, de la identificarea sa cu continentul, până la o uniune de state, în funcţie de necesităţile spaţiului însuşi. Uniunea Europeană extinsă va avea nevoie de o putere executivă eficace, precum şi de o putere legislativă reprezentativă, care să asigure o transparenţă şi un control democratic, respectând, în acelaşi timp, competenţele specifice statelor membre. Este necesar să se înfiinţeze un veritabil guvern ? Trebuie să se acorde prioritate integrării comunitare sau cooperării interguvernamentale ? Consiliul European, reuniune a şefilor de stat şi de guvern, trebuie să-şi păstreze caracterul lui hibrid, executiv şi legislativ în acelaşi timp ? Trebuie să se înfiinţeze, alături de Parlamentul European, o a doua cameră care să reprezinte statele sau guvernele sau parlamentele naţionale ? Pot fi, oare, enumerate în mod precis competenţele Uniunii Europene, ale statelor membre şi ale regiunilor ? Această listă de întrebări nu este exhaustivă. Căutarea răspunsurilor este de dată recentă.

Consiliul European, desfăşurat între 7-9 decembrie 2000, la Nisa a demarat adaptarea instituţiilor europene în perspectiva extinderii Uniunii şi a aprobat declaraţia privind viitorul Europei. Tratatul de la Nisa, rezultat al negocierilor celor 15 state membre, cuprinde două importante propuneri: prima se referă la deschiderea porţilor pentru statele candidate la aderare (extinderea Uniunii), a doua lansează o dezbatere dinamică asupra viitorului Europei.

Unii reprezentanţi ai Uniunii consideră că, în formula calitativă şi cantitativă la care s-a ajuns la Nisa, instituţiile sale sunt capabile şi destul de robuste pentru a face faţă lărgirii şi pentru a susţine statele candidate să se integreze într-un sistem care asigură pacea, securitatea şi prosperitatea cetăţenilor Comunităţii. Adiacent, campania privind viitorul Europei implică cetăţenii şi liderii europeni în redefinirea proiectului grandios al unei Europe extinse, al unei Europe a valorilor, democraţiei, solidarităţii şi justiţiei. 

2. Conceptul de Europă federală 

Primele idei privind o Europă federală datează încă de la sfârşitul primului război mondial, pe fondul apariţiei, pe harta politică a Europei, a unor state suverane şi independente. După cel de-al doilea război mondial, Robert Schumann a prezentat o "viziune" privind Federaţia Europei în vremuri de pace. Era o prevestire a noii ere în istoria Europei. Integrarea europeană era răspunsul hotărât la secolele de dezechilibru de putere pe continent, zonă care cunoscuse războaie hegemonice dureroase care au culminat cu cele două războaie mondiale.

Esenţa conceptului propus privind Europa de după 1945 respingea acest dezechilibru de putere, precum şi ambiţiile hegemonice (apărute după Pacea de la Westfalia din 1648 şi care s-au întins pe perioade de secole) luând aspectul unei colaborări strânse ale intereselor vitale ale naţiunilor, precum şi transferul unora dintre atributele statelor suverane asupra instituţiilor europene suprastatale.

Prima organizaţie înfiinţată care a susţinut ideile federalismului european a fost Uniunea Europei Federaliste (UEF) , organizaţie supranaţională care promovează mişcarea de federalizare a Europei în ţările europene. Ea a fost fondată la Paris, în 15 decembrie 1946 şi a avut o largă susţinere prin reprezentanţii mişcării de rezistenţă, aceştia fiind convinşi că drumul spre securitate, pace şi stabilitate în lumea de după război este acela al unei Europe federale. 

În anul 1998, Uniunea Europei Federaliste a decis împreună cu altă organizaţie, "Tinerii Europeni Federalişti" (JEF), să iniţieze o campanie pentru "O Constituţie Europeană". Preşedintele UEF, OJ Leinen, aprecia că "Uniunea Europeană nu se poate baza de-a pururi pe tratatele încheiate între guverne, ci trebuie să fie bazată pe o Constituţie aprobată de cetăţenii Uniunii şi de reprezentanţii lor electorali. Metodele diplomatice trebuie, de acum, înlocuite de metodele democratice. Moneda şi Piaţa Unică necesită un guvern comun al Uniunii Europene. Împărţirea puterii nu poate fi legitimată în afara constituţionalităţii", afirmând, totodată, că: "În Europa federală, atât de necesară pentru pace şi prosperitate vor fi salvate diversitatea cuturală şi tradiţia, respectul pentru comunitate şi minorităţi. Federalismul implică subsidiaritate: guvernele trebuie să ia decizii în mod democratic, iar aceste decizii trebuie să fie cât mai aproape de cetăţeni. Constituţia europeană va trebui să includă toate aceste drepturi şi libertăţi."

Opinia federaliştilor, exprimată în documentele organizaţiilor lor, precum şi a unei părţi a analiştilor politici este că, pe lângă necesitatea fundamentală reprezentată de adoptarea unei Constituţii europene, "fără o transformare radicală a instituţiilor sale, extinderea Uniunii este lipsită de impact şi riscă să devină un proces care ar duce, în timp, la dezintegrare, cu consecinţe ce pot fi catastrofale pentru pacea, democraţia şi bunăstarea Europei". 

O parte a analiştilor politici, precum şi euroscepticii consideră că dezbaterile referitoare la federalizarea Europei şi la viitorul acesteia sunt încă pline de contradicţii şi ambiguităţi. Federaliştii trebuie să-şi clarifice punctele de vedere şi în legătură cu elaborarea Constituţiei. Problemele la care trebuie găsit un răspuns sunt considerate a fi cele legate de natura procesului de elaborare a legii fundamentale a Europei, principiile generale cuprinse, precum şi instituţiile şi modul de distribuire a puterii la nivel comunitar.

În discuţiile pe tema federalizării Europei au fost formulate propuneri şi reacţii dintre cele mai diferite. Un punct de vedere oficial a fost prezentat în anul 1994. Politicienii germani Karl Lamers şi Wolfgang Schaeuble şi-au expus ideile în cadrul unui forum organizat de Uniunea Creştin-Democrată germană (CDU), care a avut loc la Berlin, înlocuind tema propusă iniţial "Naţiunea şi Europa" cu "Naţiunea sau Europa", această modificare dorind să exprime "o alternativă care nu se pune în practică pentru o anumită persoană şi nici de una singură". Cu aceeaşi ocazie, ei au afirmat: "Naţiunea şi Europa nu sunt în opoziţie, ele se completează reciproc. Echilibrul dintre naţiune şi Europa se păstrează datorită acordurilor europene şi experienţei de 50 de ani de pace, securitate şi stabilitate. Nu trebuie să vindecăm naţionalismul pentru că astfel nu am fi noi înşine, nu am fi ajuns aici şi nu am fi mândri de acest lucru."

În contextul uniunii economice şi monetare, Europa a atins un nou tip de structură federală care tinde să combine, de-a lungul drumului urmat în cadrul economiei sociale de piaţă, o economie globală, competitivă, liberă, cu o ordine socială bazată pe solidaritate. Aceste două elemente constituie un "model european". Noul tip de sistem federal diferă de federalismul tradiţional prin două elemente. Primul element ar fi că doar una dintre componentele politicii economice este de tip centralizat prin termenii Tratatului de la Maastricht - politica monetară. Al doilea element ar fi că totuşi, politica economică rămâne în responsabilitatea guvernelor naţionale. Sistemul federal european trebuie să asigure un nou echilibru între Uniune şi statele membre, libertate şi egalitate, unitate şi diversitate, solidaritate şi competiţie ".

Pe de altă parte, în mare măsură necunoscute opiniei publice, ascunse în meandrele terminologiei comunitare şi, în realitate, menţionate cu regularitate numai în buletinele interne ale instituţiilor europene, la Bruxelles funcţionează două instanţe însărcinate atât cu pregătirea unor importante reforme ale UE, cât şi cu crearea unui cadru în care să se lanseze Europa de mâine: Conferinţa Interguvernamentală (CIG), care a modificat Tratatul de la Amsterdam pentru a pregăti extinderea Uniunii către Est, şi Convenţia, având ca principală misiune elaborarea Cartei privind Drepturile Fundamentale ale cetăţenilor Uniunii Europene. 

Lansarea marii dezbateri anunţată la summit-ul de la Nisa asupra redefinirii proiectului european se realizează cu dificultate. Procesul de extindere riscă să facă Uniunea Europeană neguvernabilă; ea trebuie să se reformeze în profunzime dacă se doreşte să fie mai mult decât o mare piaţă. "Provocările şi-au modificat dimensiunea", a declarat, în esenţă, şeful diplomaţiei germane, care a adăugat: "Teama europenilor în faţa mondializării este o expresie a slăbiciunii lor: nu a slăbiciunii potenţialului lor, ci a slăbiciunii organizării lor".

Primul semestru al anului 2002 va constitui etapa concretă de lansare a monedei EURO. Uniunea Europeană extinsă va avea nevoie de o putere executivă eficace, precum şi de o putere legislativă reprezentativă, care să asigure o transparenţă şi un control democratic, respectând, în acelaşi timp, competenţele specifice statelor membre.

Majoritatea analiştilor politici opinează că pentru toţi aceia care pariază pe o Europă mai mare pentru mai mulţi europeni este nevoie, în primul rând, de o mai mare transparenţă în activitatea instituţiilor comunitare.

Concluzia acestor analişti este aceea că trebuie mobilizaţi cetăţenii europeni: nu este de ajuns să se ridice cortina pentru ca lumea să se mărginească la a fi un public în faţa unei scene, aplaudând sau fluierând la sfârşitul spectacolului. Din contră, este nevoie de o operă interactivă, deoarece numai aşa cei aflaţi în Parlamentul de la Strasbourg, în Comisia Europeană, precum şi în societatea civilă - de la Confederaţia Europeană a Sindicatelor la organizaţiile neguvernamentale - pot face paşi hotărâţi către construirea unei Europe la înălţimea vremurilor.

 

3. Puncte de vedere şi opinii ale unor lideri europeni privind configuraţia viitoare a UE 

3.1. Opinii ale liderilor germani 

3.1.1. Joschka Fisher - ministru de externe

Ministrul de externe german, Joschka Fischer şi-a prezentat opiniile asemănătoare celor enunţate de Karl Lamers şi Wolfgang Schaeuble, la 12 mai 2000, în cadrul academic al Universităţii Humboldt din Berlin.

"Pe parcursul acestei alocuţiuni permiteţi-mi să las de-o parte mantia de ministru de externe al Germaniei şi de membru al acestui guvern, mantie care restricţionează de multe ori modul de a gândi şi de a prezenta anumite idei în public. Ceea ce doresc să prezint nu se referă la politica europeană, Conferinţa Interguvernamentală care se află pe ordinea de zi sau la integrarea europeană, ci la alte obiective europene pe care le consider că trebuie rezolvate astăzi sau mâine".(…) "La 10 ani de la sfârşitul războiului rece, acum, când s-a dat startul unei ere a globalizării, constatăm că problemele şi schimbările pe care le dorim au adus Europa în faţa unui nod pe care nu îl poate dezlega în condiţiile cadrului legal existent: introducerea monedei unice, extinderea spre est a Uniunii Europene, criza Comisiei Europene, slaba receptare a Parlamentului European remarcată în cadrul alegerilor din 1999, războiul din Balcani sau dezvoltarea unei strategii comune de securitate politică" .

Potrivit părerilor lui Joschka Fischer, Europa a început să se construiască de-a lungul a jumătate de secol, printr-un procedeu niciodată folosit până atunci: metoda Monnet. Această metodă constă în apropierea comunitarizării atât la nivelul instituţiilor europene, cât şi în cadrul politic. Chiar dacă metoda a avut un relativ succes în anii '50, ea s-a adresat unui număr mic de state. Acolo unde nu a fost posibilă aplicarea metodei, diferite grupuri mai mari de state au preluat iniţiativa, creând organisme necesare cum ar fi Uniunea Economică Monetară sau Grupul Schengen.

Fără a spune, chiar dacă există, care este obiectivul final, J. Fischer este de părere că această metodă nu mai este valabilă. Explicaţia este că Europa celor 30 de state va fi total diferită de cea creată, în 1952. "Trebuie să se meargă în direcţia unei federaţii, alcătuită, nu împotriva statelor, ci complementară acestora. Dacă proiectul se respinge, cum se întâmplă acum, Europa va intra într-o rapidă degradare."

Uniunea Europeană este pusă în faţa a două procese care trebuie conduse şi desfăşurate în paralel: pe de-o parte, extinderea sa spre estul şi sud-estul continentului, pe de altă parte, menţinerea propriei capacităţi de acţiune, în condiţiile dublării, practic, a numărului de membri. Cu atât mai mult în condiţiile favorabile create, Europa trebuie să-şi adune întrega energie şi abilitate pentru a pune în practică ideile privind o Europă Unită ale lui Jean Monnet şi Robert Schumann.

"După zeci de ani de divizare a Europei printr-un zid care trecea prin Germania şi Berlin, procesul de integrare şi de unificare europeană a început în anul 1989. Prin existenţa acestui sistem dual care a trăit în paralel după cel de-al doilea război mondial, Germania a avut foarte mult de pierdut. Realităţile geopolitice de după 1989 nu au lăsat, însă, o altă alternativă fenomenului de extindere spre est a instituţiilor europene şi lucrul acesta este cu atât mai valabil acum, în epoca globalizării".

Semnalul lansat de J. Fischer priveşte viitorul Uniunii Europene. În opinia sa, "numai o Uniune federală, dotată cu un Guvern şi un Parlament, cu cetăţeni cu drepturi puternice, bazată pe un nou Tratat constitutiv va fi în măsură să gestioneze un spaţiu pe care îl atinge uşor Rusia bicontinentală şi care, odată cu viitoarea aderare a Turciei, îşi va deplasa frontierele până în deşerturile Peninsulei Arabice".

"În misiunea ei istorică, Uniunea Europeană a urmărit câteva procese importante. La Maastricht, trei dintre atributele esenţiale ale unui stat modern - libera circulaţie, securitatea internă şi securitatea externă - au fost transferate, pentru prima dată în istorie, în responsabilitatea instituţiilor europene. Reuniunea Consiliului European de la Tampere (din 15-16 octombrie 1999) a marcat începutul unui proiect care a cuprins dezvoltarea domeniului comun al justiţiei şi securităţii interne şi care are o finalitate clară - legi comune care pot fi aplicate în întreaga Europă. Acordul de la Helsinki (din decembrie 1999) a adus un plan concret pentru extinderea Uniunii Europene, stabilindu-se faptul că frontiera Uniunii poate cuprinde 27, 30 sau chiar mai multe state".

J. Fischer a mai declarat că şi Germania doreşte să vadă implementate de urgenţă reformele interne necesare, în scopul accelerării procesului de admitere a celor 13 state candidate din centrul şi estul Europei. El a precizat că extinderea este în interesul naţional al Germaniei, iar guvernul german trebuie să continue să pledeze în favoarea admiterii accelerate a noilor membri.

Apreciind că "Problemele secolului XXI nu pot fi rezolvate cu temeri şi soluţii adecvate secolelor XIX şi XX", Joschka Fischer a punctat principalele modificări pe care le consideră necesare la nivel european: o Constituţie Europeană ; un Parlament european cu două camere: o Adunare formată din deputaţi din parlamentele naţionale şi un Senat ales ori prin sufragiu direct, ori prin reprezentare a statelor; un Guvern european; un Preşedinte al Comisiei, învestit cu ample puteri executive; o putere judiciară. 

"Care sunt ideile pe care le propun şi de care nu trebuie să ne temem ? Se cunoaşte faptul că reforma instituţiilor europene este un obiectiv prioritar. Cum va funcţiona Consiliul European cu 30 de şefi de stat şi de guvern? Cât va dura o reuniune a acestuia? Zile, poate săptămâni ? Cum se vor suprapune interesele fiecărui stat, compromisurile şi transparenţa necesară în cadrul deciziei acestuia ? Răspunsul este unul singur: tranziţia de la o uniune de state, la o Europă federală parlamentarizată, aceasta însemnând un Parlament European şi un Guvern European care să exercite cu adevărat puterile legislativă şi executivă în cadrul unei federaţii ce trebuie constituită în baza unui tratat".

J. Fischer afirmă că o Europă federală nu va însemna sfârşitul statului naţional, susţinând că trebuie dezvoltat un model care recunoaşte importanţa tradiţiilor naţionale, chiar dacă viziunea sa presupune o Constituţie europeană şi alegeri directe pentru un guvern european.

"Spun aceasta cu gândul la prietenii noştri din Marea Britanie, pentru că ştiu cât de iritant pentru mulţi britanici este cuvântul "federaţie". Dar nu pot găsi nici un alt cuvânt. El nu trebuie să irite pe nimeni."

"Soluţiile simple sunt imediat criticate ca neoperante. Europa nu este un continent nou şi astfel criticile provin din medii culturale, de limbă şi istorie diferite. Statele naţionale sunt realităţi care nu pot fi pur şi simplu şterse. Conceptul de Europă federală înlocuieşte statele-naţiune şi democraţiile lor naţionale cu un tip de putere suverană care ar putea arăta ca o construcţie artificială ce ignoră noile realităţi europene. Integrarea europeană poate fi dusă la bun sfârşit dacă este proiectată pe baza diviziunii suveranităţii dintre Europa şi statele-naţiune. În mod cert aceasta este ideea care stă la baza conceptului de subsidiaritate care este în mod curent discutat de toată lumea, dar nu este înţeles de nimeni".

"Prin diviziunea suveranităţii se înţelege faptul că un Parlament European trebuie să reprezinte două lucruri: o Europă a statelor - naţiune şi una a cetăţenilor. În opinia mea acest lucru poate fi realizat dacă Parlamentul European va avea două camere. Una va aparţine membrilor aleşi, care sunt şi membri ai parlamentelor naţionale. Pentru a doua cameră, decizia se va lua având în vedere două modele: fie un tip de Senat cu senatori aleşi direct din statele membre, fie un tip de Cameră ce poate funcţiona ca Bundesrat-ul german sau după modelul american. De asemenea, există două opţiuni pentru un Guvern European - transformarea actualului Consiliu sau restructurarea Comisiei Europene." 

Totodată, el a propus, între altele, şi o mai solidă ancorare a parlamentelor naţionale la nivel european. Această idee, realizabilă prin includerea în forul legislativ european a deputaţilor aleşi la nivel naţional, s-ar materializa prin desfiinţarea actualului Parlament de la Stasbourg. Joschka Fischer a numit acest proiect drept "parlamentarizarea deplină a Europei". "În constituţionalizarea Uniunii, concluziile Convenţiei cvadripartite (Consiliul, Comisie, Parlament European şi legislative naţionale), care redactează Carta Drepturilor Fundamentale, vor fi hotărâtoare".

"Un tratat european trebuie să conţină atât definirea competenţelor Uniunii, cât şi a statelor-naţiune, materia care trebuie reglementată la nivel european şi care devine de domeniul Federaţiei, precum şi responsabilităţile ce rămân în sarcina statelor. Rezolvarea acestor probleme nu va conduce la eliminarea statelor-naţiune. Până la finalizarea acestei federaţii, tocmai aceste state, cu tradiţiile lor culturale şi democratice, pot asigura legitimitatea unei Uniuni a cetăţenilor, cât şi a ţărilor europene, care să fie unanim acceptată".

"Toate reformele - soluţionarea problemei democraţiei şi necesitatea reorientării competenţelor atât pe orizonatală (între instituţiile europene) cât şi pe verticală (între Europa, statele-naţiune şi regiuni) pot fi rezolvate dacă Europa va avea o Constituţie. Această constituţie trebuie să conţină drepturi şi libertăţi ale omului, o distribuire egală a puterii între instituţiile europene şi o delimitare precisă a palierelor între Europa şi statele-naţiune. Axul central al unei asemenea constituţii trebuie să fie modul de relaţionare dintre Federaţie şi statele-naţiune".

J. Fischer a mai spus că primul pas în direcţia unei Europe federale ar fi strângerea cooperării între acele state care au adoptat deja moneda unică, EURO, şi au reforme substanţiale mai ales în domeniul politicii economice, mediului, combaterii criminalităţii, imigraţiei, azilului şi politicii externe şi de securitate.

"De curând, Jacques Delors, Helmut Schmidt şi Valéry Giscard d'Estaing au încercat să găsească o soluţie problemei expuse mai sus. Ideea lui Delors este o federaţie a statelor - naţiune, care să cuprindă cele şase state care au întemeiat Comunitatea Europeană, fapt care implică realizarea unui "tratat în tratat" şi reformarea instituţiilor europene. Schmidt şi d'Estaing au idei apropiate, plasând în centrul federaţiei cele 11 state EURO".

Comisia Europeană a aprobat, la data de 1 martie 2000, un proiect ambiţios şi fără precedent privind reforma administraţiei sale, pe care doreşte să o transforme într-un model în materie de eficienţă şi transparenţă. Acest proiect a fost prezentat sub forma unei “Cărţi Albe”, la Bruxelles, în faţa Parlamentului European, de către preşedintele Comisiei, Romano Prodi şi vicepreşedintele însărcinat cu reforma administrativă, Neil Kinnock. Propunerile se referă la descentralizarea controalelor financiare, revizuirea sistemului de angajare a personalului şi procedurilor disciplinare. 

"Alternativa Uniunii Europene în faţa schimbărilor interne produse de extinderea spre est este clară: eroziune sau integrare. Formarea unei Federaţii de state poate avea urmări negative sub presiunea condiţiilor şi a crizei provocate chiar de ele. În acest caz, Uniunea are alte două variante de studiu: vor fi majoritatea statelor membre de acord cu integrarea totală şi cu o Constituţie europeană sau un grup mic de state va prelua un rol conducător, în jurul acestuia gravitând alte grupuri de interese în politica de integrare ? Când va fi momentul cel mai favorabil ? Cine va fi implicat ? Centrul de gravitaţie creat, în oricare din variante, se va plasa în interiorul sau în exteriorul cadrului comunitar ? Un lucru este cert: nici un proiect european nu va avea succes în viitor fără cooperarea apropiată dintre Franţa şi Germania". 

În încheierea expunerii, J. Fischer a prezentat modelul pe care îl vede pentru o Europă a mileniului III.

"O imagine a dezvoltării viitoare a Europei poate fi privită pe trei paliere. Un prim nivel este reprezentat de consolidarea cooperării între unele state, mult mai intensă în unele situaţii, ca în cazul Uniunii Economice Monetare sau Grupului Schengen. Această cooperare strânsă doar între anumite state nu trebuie înţeleasă ca o încetare a procesului de integrare. Un al doilea palier poate fi considerat formarea unui centru de gravitaţie. Un asemenea grup ar putea să treacă la constituirea nucleului federaţiei pe baza unui tratat. Un asemenea centru ar trebui să fie mult mai interesat de o lărgire europeană. Este imposibil de dat un răspuns astăzi în privinţa statelor care vor face acest pas. Este clar doar un lucru: statele care vor alcătui centrul de gravitaţie trebuie să fie deschise către toate celelalte. Transparenţa şi oportunitatea participării tuturor statelor membre UE la acest proiect reprezintă un factor important. Al treilea pas este reprezentat de încheierea integrării în cadrul Federaţiei Europene. Aceşti paşi reprezintă o precondiţie a integrării europene - un act politic deliberat pentru reabilitarea Europei". 

3.1.2. Gerhard Schröder - Cancelar federal

Gerhard Schröder apreciază că, la începutul unui nou secol şi mileniu, Europa se află la o răscruce istorică . Succesul extinderilor succesive, întărirea Uniunii Economice şi Monetare şi viitorul integrării descriu contextul marilor schimbări ale arhitecturii europene. Integrarea europeană este cea mai importantă şi reprezintă cel mai grandios proiect din istoria Europei. Ea este fundamentul păcii, securităţii şi stabilităţii statelor membre şi generează prosperitatea şi dezvoltarea Uniunii Europene.

Nu există alternativă pentru europenizare şi pentru continuarea procesului de integrare europeană. 

Viziunea Cancelarului german asupra viitorului defineşte modelul societal al Europei, bazat pe Iluminism şi Umanism. Modelul european al social-democraţiei este fuziunea dintre libertate şi solidaritate, respectul pentru individ şi societate, responsabilitate şi productivitate.

Obiectivele Uniunii Europene viitoare, definită de social-democraţii germani, sunt identificate cu obiectivele social-democraţiei însăşi:

· Asigurarea prosperităţii şi creşterea numărului de locuri de muncă;

· Promovarea inovaţiei şi educaţiei;

· Protecţia mediului şi a consumatorilor;

· Garantarea securităţii interne;

· Respectarea drepturilor omului;

· Întărirea politicii externe şi de securitate.

Politic şi economic, extinderea Uniunii Europene spre spaţiul estic al Europei implică beneficii atât pentru statele candidate, cât şi pentru statele membre. Uniunea Europeană şi statele candidate sunt ataşate de valorile şi obiectivele democraţiei, de respectul faţă de lege şi protecţia drepturilor omului. Conflictele şi războiul din Balcani dovedeşte importanţa fundamentală a procesului integrării europene, pentru pacea, securitatea şi stabilitatea în toată Europa. Extinderea Uniunii Europene dovedeşte, de asemenea, avantajele în lupta împotriva crimei şi terorismului internaţional şi protecţia împotriva imigraţiei ilegale. Totuşi, Uniunea Europeană nu are, în forma sa actuală, competenţa necesară pentru a proteja interesele internaţionale sau pentru a asigura propria securitate. Este adeseori dificil de recunoscut care nivel politic este responsabil pentru deciziile care au efect direct asupra cetăţenilor în viaţa cotidiană. Legitimitatea acţiunilor politice la nivel european este o problemă încă nerezolvată. Ca efect, Gerhard Schröder a pledat la Nisa pentru definirea precisă a divizării competenţelor şi palierelor de jurisdicţie dintre Uniunea Europeană şi statele membre, în acord cu respectarea principiului subsidiarităţii şi în perspectiva Conferinţei Interguvernamentale din anul 2004. Cetăţenii Europei trebuie să fie capabili să identifice uşor care entitate este responsabilă de fiecare tip de politică. Adiţional, deciziile luate de către Comisia Europeană, Consiliul şi Parlamentul European trebuie să devină transparente, clare şi uşor de înţeles pentru cetăţeni.

Ţinând sema de principiile proximităţii civice şi solidarităţii dintre statele membre ale Uniunii Europene, sunt avansate următoarele puncte de vedere:

· Statele membre trebuie să garanteze UE îndeplinirea competenţelor sale. Împărţirea responsabilităţilor între structurile federale, de stat sau la nivel regional este şi trebuie să rămână o problemă a politicii interne;

· Competenţele inter-secţiuni (ca piaţa unică sau regulile competitivităţii) nu vor submina jurisdicţia statelor membre;

· Redirecţionarea la nivel de jurisdicţii naţionale a problemelor a căror rezolvare este mai potrivită la nivelul acestora, în acord cu principiul subsidiarităţii şi cu condiţia ca acestea să nu fie în detrimentul pieţei unice. Problemele în discuţie sunt referitoare la competenţele Uniunii în domeniile politicii agricole şi a politicilor structurale, în perspectiva extinderii influenţei statelor membre în domeniul politicii structurale şi regionale;

· Asigurarea de către statele membre a competenţelor structurale şi flexibilităţii pentru a promova securitatea publică şi socială.

"Cu zece ani în urmă, - remarca Gerhard Schröder - nimeni nu îşi imagina că Europa va arăta în modul în care este ea profilată acum. Iar astăzi, nimeni nu ştie cum va arăta Europa peste zece ani. Cu toate acestea, astăzi cunoaştem un lucru cert: viitorul Europei este în mâinile cetăţenilor ei. 

Ştim, de asemenea, faptul că putem construi împreună mai mult şi mai bine decât ar putea-o face oricare naţiune de una singură. Europa are nevoie de participare, de critici şi acorduri, de dezbateri şi de discuţii ale cetăţenilor ei. Fiecare este chemat să fie parte a acestor dezbateri: cetăţenii şi guvernele, statul şi societatea, Parlamentul European şi parlamentele naţionale, Comisia Europeană şi Consiliul European, partide şi organizaţii, oraşe şi comunităţi.

În această dezbatere, problemele cheie, care au la bază principiile unei viitoare Constituţii Europene, sunt considerate a fi următoarele:

· încorporarea Cartei Drepturilor Fundamentale în tratate - un pas spre o Constituţie Europeană;

· crearea unui sistem echilibrat de putere între cele trei puncte ale triunghiului instituţional, Parlamentul European, Consiliu şi Comisie, în spiritul menţinerii principiilor democraţiei, legitimităţii, eficienţei şi transparenţei;

· simplificarea procedurilor de luare a deciziilor şi a tratatelor, astfel încât acestea să fie mai democratice;

· clarificarea distribuirii problemelor şi responsabilităţilor la nivel european, la nivelul naţiunilor membre, statelor şi comunităţilor;

· stabilirea bazelor pentru o politică externă eficientă în cadrul Uniunii.

Acestea sunt considerate ca fiind obiectivele pentru care forţele social-democraţilor vor fi conjugate în era globalizării şi care vor constitui, prin îndeplinirea lor, chei ale reformării şi extinderii Uniunii Europene".

Având la bază punctele cheie ale dezbaterii asupra viitorului Uniunii, lansate de SPD, cancelarul german Gerhard Schröder a pledat la Berlin, în 7 mai a.c., la Congresul socialiştilor şi social-democraţilor europeni, pentru o reformă radicală a instituţiilor europene. Dacă proiectul său va fi acceptat la summit-ul UE din 2004, se vor pune bazele a ceea ce susţinătorii cei mai fervenţi ai integrării numesc "Statele Unite ale Europei".

Ideile Partidului Social Democrat, preluate de cancelarul german, constituie pentru Europa, o extrapolare a ceea ce există în Germania: un Parlament european, o Comisie erijată într-un veritabil organism executiv, puteri sporite landurilor şi un sistem bicameral care transformă actualul Consiliu de Miniştri al "Celor 15" într-o a doua cameră garantă a intereselor statelor. 

Potrivit propunerilor germane, Comisia Europeană, actualul executiv al UE, ar deveni guvernul european. 

Actualul Parlament European, care deţine o autoritate limitată pentru a iniţia propuneri legislative, ar obţine noi prerogative. Potrivit noului proiect, instituţia ar avea puteri depline asupra bugetului UE. Se preconizează ca Parlamentul să devină bicameral, cea de-a doua Cameră urmând să fie Consiliul de Miniştri, după modelul Bundesratului, Camera superioară a Parlamentului german. În sistemul constituţional german, Bundesrat-ul este alcătuit din reprezentanţi ai guvernelor landurilor, astfel landurile participând la legislaţie şi administraţia Federaţiei. Membrii Bundesrat-ului nu sunt aleşi prin vot direct, ci sunt numiţi de guvernele landurilor. 

Dintre toate instituţiile europene, Consiliul de Miniştri a fost cel mai adesea criticat, pe motiv că este nedemocratic. De regulă, reuniunile acestuia nu sunt publice. Prin transformarea Consiliului într-o Cameră legislativă deschisă, proiectul cancelarului Gerhard Schröder doreşte să remedieze ceea ce criticii UE numesc "deficitul democratic".

Germania este un susţinător fervent al procesului de extindere al UE şi de integrare a statelor din Europa Centrală şi de Est. La summit-ul de la Nisa, cancelarul german s-a remarcat şi prin propunerea sa de a se organiza, în anul 2004, un summit la care să fie adoptată o Constituţie Europeană. Analiştii apreciază că, după ce şi-a consolidat poziţia politică în Germania, Cancelarul Gerhard Schröder încearcă acum să promoveze în Europa şi în lume interesele politice germane. De asemenea, Cancelarul german a propus alegerea unui Preşedinte federal, direct de către cetăţenii UE.

Propunerile vizând un Guvern european unic au fost făcute în urmă cu un an de ministrul german de externe, Joschka Fischer, care a pledat la vremea respectivă pentru crearea Statelor Unite ale Europei, o uniune care să aibă o Constituţie şi un guvern central puternice. Din cauza caracterului delicat al acestor probleme, ministrul german de externe a prezentat aceste propuneri ca fiind în nume personal şi nu ale guvernului german. 

Cancelarul german Gerhard Schröder a subliniat în propunerea sa faptul că nu există încă un plan pentru a crea "un superstat european", ideea de bază fiind, însă, aceea de a face ca sistemul european să fie mai democratic şi să existe o distribuire clară a responsabilităţilor. 

Dezbaterea privind viitorul Uniunii Europene, care va culmina cu Conferinţa Interguvernamentală din anul 2004, nu este o pre-condiţie a extinderii Uniunii, ci o continuare a deciziilor luate la Conferinţa Interguvernamentală de la Nisa, din decembrie 2000.

Oricum, readucerea în prim planul dezbaterilor europene a identităţii Europei, în pragul unei noi extinderi care va creşte numărul cetăţenilor europeni de la 370 milioane la 500 de milioane, este meritul Germaniei. În mai puţin de un an, liderii germani au prezentat colegilor europeni trei modele ale unor State Unite ale Europei, iar toate cele trei propuneri - a ministrului de externe Joschka Fischer, a preşedintelui Johannes Rau, precum şi cea a Cancelarului Gerhard Schröder - au întâmpinat obiecţii, punând, însă, în acelaşi timp, bazele unei acceptări tacite a faptului că Germania, prin potenţialul său, se instalează la conducerea cursei europene, potrivit analiştilor politici. Cu cei 82 de milioane de locuitori, Germania este statul cu cea mai mare populaţie a UE şi generează 24% din produsul intern brut colectiv, finanţând în proporţie de 26% programele de subvenţii şi dezvoltare destinate în special statelor mai puţin dezvoltate ale Uniunii. Analiştii apreciază că strategia propusă acum de cancelarul Gerhard Schröder, care a criticat la 7 mai a.c. lipsa de transparenţă a Uniunii şi procesul complicat de luare a deciziilor, "de cele mai multe ori de neînţeles pentru cetăţenii săi", a avut şi o motivaţie internă: germanii se tem la rândul lor, prin adoptarea, din 2002, a monedei comune, de presiunile pe care le-ar putea crea extinderea asupra pieţei muncii, în condiţiile în care rata şomajului este de 9% şi, de perspectiva unei majorări a cotei din PIB-ul german destinată finanţării reformei din Europa de est. Însăşi extinderea UE spre est se estimează a fi de natură să deplaseze centrul de greutate al Uniunii spre Germania, care a investit mult în noile state democratice din estul continentului şi le-a susţinut dorinţa de aderare.

Faptul că acest punct de vedere susţinut de Gerhard Schröder intervine la numai câteva luni după summit-ul de la Nisa, relevă, în opinia analiştilor politici, două lucruri: în primul rând, dezbaterea supra viitorului UE, organizării ei şi sistemului ei de guvernare, a demarat, iar în al doilea rând, reflecţiile oficialilor germani ilustrează o anumită voinţă de a face auzită rapid vocea Germaniei, pentru a imprima o anumită dinamică dezbaterilor privind viitorul Uniunii.

Dar, dincolo de toate aceste consideraţii, dezbaterea publică privind viitorul Uniunii, lansată de către oficialii europeni, este o dovadă a faptului că, la nivel politic, cadrul general al acţiunilor şi profilului Europei viitoare nu este definitiv conturat, în ciuda deciziilor luate de reprezentanţii statelor membre în decembrie 2000, la Nisa. 

 

 

3.2. Opinii ale liderilor francezi 

3.2.1. Jacques Chirac - preşedintele Franţei 

Cu ocazia unei alocuţiuni rostite la Hannovra la 25.06.2000, preşedintele J. Chirac şi-a exprimat aprecierea faţă de propunerea cancelarului german Gerhard Schröder, referitoare la viitorul Europei, specificând faptul că propunerile ce constau în exprimarea unor soluţii concrete care vor defini identitatea europeană sunt venite exact la momentul potrivit. "Propunerile au venit exact la momentul potrivit, şi, suntem convinşi, aşa cum a subliniat şi Cancelarul german referitor la moneda unică sau acquis-ul Schengen, că există state care sunt capabile să promoveze dinamismul în acest spaţiu comun." 

Europa modernă are nevoie de noi instituţii, operative şi eficiente. Modul de organizare şi de lucru al instituţiilor existente în prezent a fost şi este funcţional pentru Europa cu şase, zece, cincisprezece membri. Extinderea, care presupune o schimbare majoră în istoria Uniunii, este un proces care implică dinamizarea instituţiilor europene şi schimbărilor structurale la acest nivel, proces necesar unui management eficient al Uniunii. Prioritatea Franţei, în acest context, este implementarea schimbărilor la nivel instituţional, de care Uniunea are nevoie pentru o funcţionare eficientă.

La nivel european, există două paliere de discuţie cu privire la strategia de extindere a Uniunii. Astfel, se vorbeşte, pe de-o parte, despre posibilitatea ca toate statele care au încheiat Acorduri de Asociere cu Uniunea Europeană să devină în acelaşi timp membre ale Uniunii, iar a doua opinie este aceea a unei integrări graduale, funcţie de momentele la care statele aflate în negocieri de aderare sunt total pregătite din punct de vedere al îndeplinirii criteriilor de aderare, deci, în funcţie de performanţele individuale. 

J. Chirac consideră că opinia potrivit căreia extinderea Uniunii se poate face prin primirea tuturor statelor candidate la aderare, indiferent de performanţele lor individuale, este total nerealistă. Statele candidate trebuie să fie pregătite pentru integrarea în Uniune, iar pentru aceasta este necesară implementarea acquis-ului comunitar, precum şi asigurarea unui mediu propice pentru funcţionarea economiei de piaţă şi a reformelor esenţiale. Cadrul general privind integrarea a fost deja stabilit, iar acesta este că negocierile de aderare au fost deschise în acelaşi timp cu toate statele candidate, toate aflându-se în faţa aceleiaşi linii de start, condiţiile impuse pentru aderare fiind identice. 

Referitor la principiul subsidiarităţii şi la eficientizarea instituţiilor Uniunii, preşedintele Chirac a oferit ca exemplu modul defectuos de funcţionare a Comisiei Europene, acuzată, în numeroase rânduri de exces sau abuz privind principiului subsidiarităţii. Întrebările formulate la nivelul Uniunii sunt acelea referitoare la sfera de competenţă a Uniunii, statelor şi regiunilor, iar răspunsurile la aceste întrebări sunt esenţiale. În scurt timp, Uniunea va trebui să implementeze noi reglementări care vor diferenţia sferele de competenţă la nivelul Uniunii, statelor, landurilor sau regiunilor. 

În privinţa Constituţiei europene, opinia lui J. Chirac face referire la orizontul de timp necesar pentru ca această idee, avansată de mult timp de către liderii europeni, să se materializeze. Preşedintele J. Chirac consideră că adoptarea Constituţiei europene este una dintre priorităţile Uniunii, care trebuie rezolvată rapid, ideal, în câteva luni, dar a apreciat că "acest termen, de luni, va însemna, probabil, un an sau doi". Opinia exprimată în repetate rânduri de către preşedintele J. Chirac, cu privire la una dintre întrebările leit-motiv ale oficialilor şi ale naţiunilor europene - dacă statele îşi vor menţine sau nu identitatea naţională după adoptarea unei Constituţii europene - a fost aceea că într-o lume dinamică, multipolară, aflată în schimbare, singurul drum prin care naţiunile îşi pot prezerva identitatea este "întărirea unităţii", concept care se poate materializa numai în interiorul şi prin Uniune. "Dar Uniunea trebuie să recunoască faptul că nu a acordat importanţa care se cuvenea europenilor şi va trebui să depună toate eforturile pentru a se apropia mai mult de cetăţenii săi."

Referitor la semnificaţia conceptelor de "State Unite ale Europei" sau "Europa Unită a Statelor", des vehiculate de către cetăţenii Europei, preşedintele Chirac a conchis, răspunzând astfel - într-un mod personal - şi dilemei legate de configuraţia Europei extinse, exprimându-şi convingerea că cetăţenii sau oficialii europeni care vorbesc despre "Statele Unite ale Europei" au o viziune greşită despre ceea ce semnifică Uniunea Europeană, iar conceptul care denumeşte cel mai exact viitorul Uniunii, ar trebui să fie acela de "Europă Unită a Statelor". 

3.2.2. Lionel Jospin - prim ministru

Premierul francez, Lionel Jospin, şi-a prezentat, de asemenea, - în cadrul unui discurs rostit la 28 mai a.c., la Paris - viziunea sa despre viitorul Uniunii Europene extinse. Premierul stârnise curiozitatea lumii europene, declarând - la 26 februarie - cu ocazia semnării Tratatului de la Nisa, că, în ceea ce îl priveşte, va lua pe deplin parte la dezbaterea europeană privind viitorul Europei Unite, "în calitate de oficialitate politică franceză şi de cetăţean european".

Premierul francez consideră că "tema centrală a dezbaterii nu este cea a arhitecturii instituţionale", care a dominat negocierile de la Nisa, ci "proiectul" european. "Chestiunea centrală este aceea a personalităţii acestei Uniuni Europene", în acelaşi timp "proiectul său intern" şi "viziunea sa externă", adică acordul cu privire la ceea ce vor să înfăptuiască "Cei 15" în momentul de faţă şi "Cei 27" din viitor, precum şi raportul lor cu "exteriorul Uniunii". Formula "o federaţie a statelor-naţiune este atrăgătoare, dar cuvintelor trebuie să li se dea un sens". Pentru aceasta, ar fi necesar - mai întâi - să fie soluţionată "o contradicţie": "o federaţie" poate să fie alcătuită din "state federative" şi, acest lucru funcţionează în Statele Unite ale Americii. Însă, "în măsura în care statele membre în UE sunt nişte naţiuni, şi nu statele americane, modelul şchioapătă". 

Respingând din start formula unei Europe federale ce caracterizează concepţia celor doi lideri germani, Gerhard Schröder şi Joschka Fischer, primul ministru al Franţei propune ideea unei "federaţii de state-naţiuni, care îmbină idealul federativ cu realitatea statelor-naţiuni europene". Şeful guvernului francez se opune soluţiei germane care transformă Comisia Europeană în guvern, Parlamentul European într-un Parlament cu autoritate şi Consiliul de Miniştri într-o a doua Cameră a Parlamentului European. El a respins ferm un executiv învestit cu puteri şi atribuţii sporite, "care să deţină monopolul diplomaţiei şi apărării", care ar obliga partenerii la un transfer prea brutal al competenţelor.

Ideea propusă ar consta în materializarea unei metode progresive de împărţire şi transfer de atribuţii între statele membre şi Uniune. Europa, în viziunea lui Lionel Jospin, este un demers perseverent către redefinirea atribuţiilor fiecărui organism al Uniunii. Vor trebui regândite rolul Uniunii şi al statelor membre, "fără a pune în discuţie competenţele împărţite şi fără raţionalizarea politicilor deja definite la nivelul Europei". 

El se opune fără ambiguitate părerii germane, potrivit căreia sarcina Politicii Agricole Comune (PAC) urma să fie încredinţată statelor, chiar dacă va trebui "reorientată PAC" în sensul dezvoltării unei agriculturi mai puternic centrată pe calitate. Înainte de a vorbi de instituţii, Lionel Jospin trasează liniile unei Europe-model - cea a drepturilor omului, cea a domeniului social şi a serviciilor publice solide. Premierul francez propune, de asemenea, o reformă a modului de alegere a Parlamentului European, potrivit criteriului proporţional, la scară regională. El sugerează definirea unei politici strategice europene, crearea unei poliţii comune, a unui guvern economic, a unui Parchet European.

În domeniul instituţional, spre deosebire de modelul german, care aglomerează atribuţiile Uniunii în cadrul triunghiului instituţional Comisie Europeană-Parlament European-Consiliu de Miniştri, Lionel Jospin vizează consolidarea mecanismului existent. În cadrul Comisiei de la Bruxelles, este nevoie de o consolidare, de o legitimare a acesteia, preşedintele ei putând fi ales - potrivit premierului francez - din rândurile formaţiunii victorioase în alegerile europene. Se continuă opinia potrivit căreia ar trebui consolidat şi Consiliul de Miniştri al Europei, care să adopte un program şi să organizeze reuniuni mai frecvente (din două în două luni). El opinează pentru crearea unei instituţii permanente, cu rol de colegislativ şi compusă din vicepremieri. În ceea ce priveşte Parlamentul European - în faţa căruia răspunde Comisia şi care ar avea rolul de "cenzor" al acesteia -, acesta ar putea fi dizolvat de Consiliul de Miniştri, în cazul unui blocaj instituţional. Lionel Jospin propune şi crearea unui Congres, în cadrul căruia să se întrunească - în mod regulat - Parlamentul European şi reprezentanţii parlamentelor naţionale, pentru a defini mai bine termenii atribuţiilor. De acord cu Jacques Chirac, el susţine Constituţia Europeană, care ar trebui să facă obiectul unei dezbateri în cadrul unei convenţii - care să reunească reprezentanţii statelor, parlamentelor, societăţii civile - şi care să fie - în final - ratificată prin referendum. 

 

3.3. Opinia lui Romano Prodi - preşedintele Comisiei Europene

"Izolate, statele naţionale nu mai deţin forţa necesară pentru a acţiona în interesul tuturor. Popoarele destinate să aibă un cuvânt de spus asupra evoluţiei evenimentelor sunt cele care conştientizează această schimbare de proporţii. Celelalte vor trebui să se consoleze cu a suporta efectele", a declarat Romano Prodi, la 29 mai 2001, răspunzând invitaţiei Institutului de Studii Politice de la Paris. Preşedintele Comisiei Europene şi-a relansat viziunea sa asupra viitorului Uniunii Europene. Din discursul oficialului european transpare ideea unei soluţii, deja existentă în istoria Europei unite, adică aceea a unei abordări comunitare, revizuite şi consolidate, care să ţină seama de experienţa proiectelor iniţiale ale construcţiei comunitare,precum şi a ultimilor ani. Sarcina Uniunii este aceea de a consolida democraţia comunitară.

Viziunea asupra viitorului Uniunii este aceea a unui sistem comunitar, bazat pe cooperarea dintre ţări şi instituţii supranaţionale. Este vorba despre o Uniune care nu se "ocupă de toate", care lasă pe seama statelor orice decizie care poate fi luată mai bine şi poate funcţiona optim la nivel local şi care să ia hotărâri privind marile orientări, cum sunt cele referitoare la economie sau politică externă, pe baza acordului care să implice toate statele. "Nu este suficient să vrei o Europă robustă, o Europă-putere. Este necesar să o dotezi cu mijloacele necesare pentru a face să progreseze politica ei, iar printre aceste mijloace se numără şi cele instituţionale şi financiare."

Din proiectele expuse până acum de oficialii din două dintre ţările cele mai importante din UE, preşedintele Comisiei Europene subscrie anumitor părţi din fiecare. Instituţiile puternice sunt cele ale cancelarului Gerhard Schröder. "Cancelarul german are dreptate să propună o clarificare a rolului actual al Comisiei Europene şi al Consiliului de Miniştri." Conţinutul proiectului este însă cel al premierului francez. Romano Prodi acceptă viziunea lui Lionel Jospin asupra Europei valorilor, un proiect politic care să aibă în centrul lui civilizaţia europeană pe baza unui model de solidaritate, integrare şi combatere a inegalităţilor. "Inovaţia, competitivitatea, libertatea iniţiativei sunt valori pozitive dacă în centrul lor se află întotdeauna valoarea umană". 

Dezbaterea asupra viitorului Europei va dura până în anul 2004. Termenul proiectului de reformă a instituţiilor europene în vederea extinderii cu cele 12 state candidate la aderare, care vor schimba substanţa Uniunii, şi a căror integrare presupune noi reglementări, a fost fixat de "Cei 15", în cadrul summit-ului UE de la Nisa. Romano Prodi a subliniat una din aceste reglementări: trecerea de la votul în unanimitate la votul majoritar în toate luările de decizii, chiar şi în cele mai importante. "Votul majoritar este o metodă democratică recunoscută în toate statele", în timp ce votul în unanimitate sfârşeşte prin a crea acele "sinergii cu efect de frână", care blochează directivele care contravin intereselor individuale ale unor state şi care complică deja activitatea Uniunii Europene de astăzi. "Nu doresc să văd Uniunea transformată într-un grup de state incapabile să acţioneze şi să dezvolte un proiect politic autentic. În termeni mult mai generali, trebuie să finalizăm procesul care constă în înlocuirea sistemului de vot în unanimitate, procedură normală într-un cadru democratic. Este vorba însă de mai mult, şi anume de a dobândi cu adevărat o mentalitate a majorităţii, în care deciziile oglindesc voinţa celor mai mulţi, dar se impun tuturor." 

Romano Prodi a insistat asupra prerogativelor Comisiei Europene, mai ales în ceea ce priveşte politica externă şi relaţia cu Banca Centrală Europeană. "Este necesar să se depăşească fragmentarea, în caz contrar politica externă a UE riscă să fie în continuare ambiguă şi să nu se maturizeze". În planul politicii externe, Romano Prodi a propus ca Înaltul Reprezentant al UE pentru Politica Externă şi de Securitate Comună, Javier Solana, să devină membru în Comisia Europeană.

În aşteptarea redobândirii vigorii idealurilor lui Jean Monnet şi Robert Schumann, citaţi de şeful executivului european, R. Prodi a abordat şi problema financiară a Uniunii Europene, în acest sens, lansând o propunere nouă, legată de crearea unui "impozit european" care să înlocuiască actualul sistem de contribuţii ale fiecărui stat membru, care finanţează bugetul UE.

Problema resurselor europene, una dintre cele mai delicate pentru guvernele naţionale, este aflată în suspensie în cadrul dezbaterii privind viitorul UE. Totuşi, fiecare proiect, fiecare decizie trebuie să se poată spijini pe anumite resurse. Problema impozitului european trebuie definită în întregime. "Există soluţii, care nu sunt atât tehnice cât politice, iar prin examinarea pieţelor financiare şi industriale este posibil să se identifice şi alte soluţii". 

Lansând propunerea unui impozit european, dezbaterea privind extinderea UE şi cea referitoare la reformele instituţionale se poate complica. Această problemă are în mai mare măsură conotaţii politice, decât economice. Ceea ce doreşte preşedintele Comisiei Europene este nu să se plătească mai mulţi bani, ci de o manieră mai transparentă. Bugetul UE reprezintă astăzi 1,09% din PIB-ul european, o cifră echivalentă cu 95 de miliarde de euro. Din această sumă, numai 5% sunt folosiţi la finanţarea funcţionării instituţiilor (Comisia Europeană, Parlamentul European, Consiliul de Miniştri, Curtea Supremă de Justiţie). Restul sumelor se vor reîntoarce la cetăţeni prin diferite politici ale UE, mai ales politica agricolă, care absoarbe 37% din buget. 

Consiliul european de la Berlin, care a trasat perspectivele financiare ale UE până în 2006, a stabilit plafonul maxim la care va putea ajunge bugetul UE, de 1,27% din PIB-ul european. Acest procent va putea fi atins spre sfârşitul perioadei, atunci când sume uriaşe vor fi destinate finanţării noilor state membre sau care sunt în curs de aderare la UE.

Ceea ce a propus Romano Prodi nu este atât de a repune în discuţie entitatea bugetului sau de a-l creşte printr-un nou impozit european, cât de a revizui doctrina care se află la baza mecanismului complex de finanţare a UE. Cea mai mare parte a bugetului UE este finanţat din contribuţii ale statelor membre, pe baza unui sistem complicat de calcul. Acest mecanism, bazat pe contribuţii acordate de fiecare guvern al unui stat membru, are drept consecinţă imediată împărţirea Europei în parteneri contribuabili şi parteneri beneficiari. Există state ca Germania, Austria, Suedia sau Olanda, care contribuie financiar la bugetul UE mai mult decât primesc cetăţenii din aceste state sub formă de subvenţii agricole sau finanţări regionale. În schimb, alte state, ca Spania, Potrugalia, Grecia sau Irlanda, primesc, sub formă de subvenţii, mai mult decât contribuie la bugetul UE.

Sistemul contribuţiilor statelor membre, care este, aşa cum a relevat preşedintele Comisiei Europene, o sursă permanentă de discordie, prezintă două dezavantaje. Primul este acela că Uniunea Europeană - având în vedere faptul că este lipsită de o capacitate autonomă de finanţare - continuă să fie prizoniera guvernelor naţionale. Al doilea dezavantaj este acela că orice decizie politică, de exemplu extinderea UE, este în primul rând evaluată de guvernele statelor membre, pe baza criteriului avantajului imediat în termeni de costuri/beneficii pentru propria contribuţie financiară. Din acest motiv, statele care beneficiază cel mai mult de pe urma fondurilor structurale doresc garanţii în privinţa alocării aceloraşi fonduri şi după extinderea Uniunii, atunci când o mare parte din fondurile UE vor fi îndreptate spre regiunile cele mai sărace din Europa de est. Tot din acelaşi motiv, statele care beneficiază de rambursări agricole doresc garanţia că nu le vor pierde în favoarea fermierilor din noile state membre UE. În schimb, dacă, aşa cum propune Romano Prodi, Europa ar reuşi să se autofinanţeze direct, prin intermediul unui impozit care să reflecte starea financiară a cetăţenilor ei, dar care să nu însemne o contribuţie naţională, dezbaterea între guverne ar deveni eficientă şi constructivă. 

4. Consideraţii finale

Uniunea Europeană este, prin excelenţă, spaţiul unde drepturile omului au căpătat valoare de lege fundamentală. Construcţia Europei Unite este imposibil de imaginat fără aceste valori: cetăţean, securitate, prosperitate, drepturile omului, interculturalitate, respect al minorităţilor. Pornind de la respectarea drepturilor omului, dezbaterea asupra viitorului Europei, lansată de către liderii europeni, cheamă cetăţenii la construcţia unei noi Europe. Deşi documentele Uniunii şi opiniile liderilor politici descriu acest viitor model arhitectural, viitorul Europei depinde, mai mult ca oricând, de cetăţenii săi. În esenţă, problema care trebuie rezolvată este descrisă de răspunsul la o singură întrebare: Care este rezultatul interferenţei dintre opinia cetăţenilor şi opiniile liderilor europeni, interferenţă ce naşte documentele Uniunii şi, mai mult, geopolitica şi geostrategia europeană, în contextul unei lumi multipolare. 

